19/2020. (X.9.) önkormányzati rendelet
INDOKOLÁS
Általános indokolás

Budapest Főváros Kormányhivatala (a továbbiakban: Kormányhivatal) 2017. március 6-án és ismételten 2018. december 12-én szakmai segítségnyújtás keretében hívta fel a figyelmet a képviselő-testület és szervei szervezeti és működési szabályzatáról szóló 28/2012. (VII. 2.) önkormányzati rendelet (a továbbiakban: régi SzMSz) módosításának szükségességére. A megfogalmazott javaslatok elsősorban a Képviselő-testület működésére vonatkozó rendelkezések korrigálására (ülések helyszíne, rendkívüli ülés összehívás, képviselői érintettség bejelentése, interpelláció visszavonása stb.), illetve a magasabb szintű jogszabályokban bekövetkezett módosítások átvezetésére vonatkoztak. A polgármester a Képviselő-testület 2017. június 6-ai, majd a 2019. június 25-ei ülésére rendeletmódosítást terjesztett elő a Kormányhivatal által jelzett aggályok orvoslására. A rendelettervezetek azonban nem kapták meg a szükséges minősített többséget.
Az önkormányzati képviselők és polgármesterek 2019. évi általános választását követően végrehajtott szervezeti változások ugyancsak több ponton szükségessé tették a régi SzMSz módosítását. Ekkor fogalmazódott meg egy új szervezeti és működési szabályzat megalkotásának szükségessége, aminek indoka, hogy a régi SzMSz belső koherenciáját a 2012. évi elfogadását követően végrehajtott módosítások jelentősen aláásták. A normaszöveg számtalan ellentmondással terhelt, amik a testületi munka során is egyre gyakrabban eredményeztek értelmezési, ügyrendi vitákat. Ezért a régi SzMSz újabb átfogó módosítása helyett 2019 őszén csak a legszükségesebb szervezeti változtatások átvezetésére került sor, és a felhalmozódott jogalkalmazói tapasztalatokra, valamint a Kormányhivatal javaslataira figyelemmel egy teljesen új, letisztultabb, a képviselők és az érdeklődő polgárok által is áttekinthetőbb, a Képviselő-testület és szervei napi feladatellátását hatékonyabban támogató szervezeti és működési szabályzat megalkotásának szükségességéről született döntés. E célkitűzések megvalósítását szolgálja a benyújtott a Képviselő-testület szervezeti és működési szabályzatáról szóló rendelet tervezete (a továbbiakban: Javaslat).
A Javaslatnak nem célja a Képviselő-testület és szervei működésének radikális átalakítása. Sokkal inkább a napi működés során bevált jó gyakorlatok jogszabályi formába öntésével, valamint a ténylegesen nem érvényesülő, értelmezési kérdéseket felvető vagy törvényi szabályokat feleslegesen ismétlő rendelkezések elhagyásával törekszik a helyi közhatalom demokratikus, transzparens és hatékony gyakorlásának kereteit biztosítani. Ennek megfelelően a képviselő-testületi ülés előkészítésének és lefolyásának menete alapvetően nem változik, ugyanakkor a Javaslat letisztultabb, pontosabb szabályokat állapít meg az előterjesztések előkészítésére és a kapcsolódó indítványokra (módosító javaslat, kiegészítő javaslat, kiegészítő előterjesztés) vonatkozóan.
A fentiek szerint a Javaslat az alábbi főbb elemekben tartalmaz a régi SzMSz-től eltérő szabályozást:
· A digitalizációs és az infokommunikációs technológiák elmúlt évtizedben tapasztalt robbanásszerű fejlődésének eredményeként ma már alapvető követelménynek tekinthető az önkormányzati testületi dokumentumok elektronikus formában történő rendelkezésre bocsátása, illetve a nyilvános dokumentumok esetén azok közzététele. Ennek gyakorlatát az Önkormányzat is kialakította, és a képviselők ma már rutinos felhasználói az előterjesztések kézbesítésére és kezelésére létrehozott elektronikus felületnek. A Javaslat e már eredményes gyakorlatnak teremti meg a jogszabályi alapját. Eszerint a képviselők (és bizottsági ülések esetén a nem képviselő bizottsági tagok) számára főszabály szerint kizárólag elektronikusan kell rendelkezésre bocsátani az előterjesztéseket és egyéb testületi dokumentumokat az erre szolgáló informatikai rendszeren keresztül. Az informatikai rendszer eléréséhez az Önkormányzat biztosítja a szükséges informatikai eszközöket. A képviselőnek nemcsak joga, hanem testületi feladatai ellátása során kötelessége is az informatikai rendszer használata.   
· A jogszabályszerkesztésről szóló 61/2009. (XII. 14.) IRM rendelet 127. §-ában foglalt követelményeknek megfelelően a Javaslat csak az átruházott hatáskörök jegyzékét állapítja meg mellékletben. A bizottságok megnevezése, a minősített többséget igénylő rendelkezések listája, valamint az eljárási típusú rendelkezések (előterjesztések előkészítése, vagyonnyilatkozatra vonatkozó szabályok) a rendelet normaszövegének megfelelő fejezetében kaptak helyet. A módosító javaslat és a kiegészítő javaslat mintáját sem határozza meg melléklet, hanem a formai követelményekről a normaszöveg rendelkezik. Így elkerülhető az a többször felvetődő probléma, miszerint a benyújtó a formanyomtatványt ugyan nem szabályszerűen tölti ki, de egyébként a módosító javaslat, illetve a kiegészítő javaslat a tárgyalásához szükséges minden elemet tartalmaz. Ugyanakkor az indítványok szabályszerű benyújtásának elősegítése érdekében a jegyző formanyomtatvány mintát bocsát a képviselők rendelkezésre. A gyakorlati tapasztalatok fényében a mintanyomtatványok a későbbiekben rendeletmódosítás nélkül is alakíthatók, fejleszthetők (mint ahogy az „előterjesztés” formanyomtatvány esetében jelenleg is történik).
· Az Mötv. 57. § (1) bekezdésében foglalt rendelkezésnek eleget téve a Javaslat meghatározza a Képviselő-testület bizottságainak feladatkörét. A központi jogszabályokhoz hasonlóan az Önkormányzat rendeleteiben is célszerű törekedni arra, hogy azok a bizottságokra ne megnevezésükkel, hanem feladatkörük megjelölésével hivatkozzanak. Ezzel elkerülhetővé válik, hogy a bizottsági rendszer átalakítása nagyszámú önkormányzati rendelet módosítását vonja maga után. E szabályozás egyértelművé teszi, hogy az egyes bizottságok mely tárgykörökben gyakorolják a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 59. § (1) bekezdésében meghatározott feladatokat (kezdeményezik, előkészítik a képviselő-testület döntéseit). A Javaslat a Kormányhivatal felhívásának eleget téve meghatározza az Mötv. szerinti „vagyonnyilatkozat vizsgálati feladatokat” és az „összeférhetetlenséggel” összefüggő feladatokat ellátó bizottságot. E feladatokat a Jogi Bizottság látja el.
· A Javaslat mellékleteiben szereplő átruházott hatáskörök listája csak az átruházott döntési hatásköröket tartalmazza, azaz csak azok a hatáskörök szerepelnek a listában, amelyekben a bizottság, a polgármester vagy a jegyző a Képviselő-testület felhatalmazása alapján önkormányzati döntést hoz. A Javaslat nem határoz meg olyan előterjesztéseket, amiket csak bizottság nyújthat be, vagy amelyek csak bizottság állásfoglalásával nyújthatók be. Ugyanakkor a jelenlegi gyakorlatnak megfelelően az előterjesztések képviselő-testületi megtárgyalása előtt generálisan írja elő a bizottsági előkészítést. Eszerint a bizottság megtárgyalja a feladatkörébe tartozó, a Képviselő-testület ülésének napirendi javaslatában szereplő előterjesztést. A többi bizottság az előterjesztést saját döntése szerint megtárgyalhatja.
· A Javaslat meghatározza azokat a Képviselő-testület hatáskörébe tartozó ügyeket, amelyekben a polgármester az Mötv. 68. § (2)-(3) bekezdésben meghatározott felhatalmazással élve döntést hozhat.
· A fővárosi kerületi önkormányzati feladatok mennyisége indokolttá teszi, hogy legalább egy alpolgármester főállásban töltse be tisztségét. Ugyanakkor a Javaslat három főben meghatározza a megválasztható alpolgármesterek legmagasabb számát is. A gyakorlatban előfordulhat – mint arra a XV. kerületben volt is példa -, hogy a polgármesteri tisztség megszűnése miatt az alpolgármester huzamosabb ideig önállóan látja el a polgármesteri jogköröket. Erre az esetre indokolt, hogy a polgármester kijelölje általános helyettesét. A polgármestert teljes jogkörében csak a képviselő-testület tagjai közül választott alpolgármester tudja helyettesíteni, mert a polgármestert a képviselő-testület elnöki funkciójában csak a képviselő-testület tagjai közül választott alpolgármester helyettesítheti [Mötv. 75. § (2) bekezdés]. Ezért a Javaslat akként rendelkezik, hogy a polgármester általános helyetteseként a Képviselő-testület tagjai közül választott főállású alpolgármestert bízhat meg. Ezen Mötv. rendelkezéseinek összefüggéséből fakadó szabály nem korlátozza a polgármester jogkörét, miszerint meghatározza általános helyettesét és az alpolgármesterek közötti feladatmegosztást [Mötv. 74. § (2) bekezdés]. 
· A Kormányhivatal észrevételeire figyelemmel módosul a rendkívüli ülés összehívására vonatkozó szabályozás. Eszerint a rendkívüli ülés kötelező összehívását eredményező kezdeményezés követelményeként nem írható elő, hogy a kezdeményezők az Mötv. 44. § szerinti indítvány mellett szabályszerű előterjesztést is benyújtsanak. Ugyanakkor előterjesztés hiányában – a Kormányhivatal indítványára összehívott ülés kivételével – a Képviselő-testület határozatot nem hoz. A rendkívüli ülésre vonatkozó szabályok módosításának másik célja, hogy egy naptári napon csak egy képviselő-testületi ülésre kerüljön sor. Ezért a Javaslat lehetővé teszi, hogy az Mötv. 44. § szerinti indítványban megjelölt ügy tárgyalása külön ülés összehívása helyett a 15 napon belül esedékes rendes ülés napirendjére kerüljön. Ezzel akként érvényesíthető az Mötv. 44. § szerinti kezdeményezési jog, hogy a testületi munka tervszerűségének és hatékonyságának követelménye sem szenved csorbát. Több időben egybeeső rendkívüli ülésre vonatkozó kezdeményezés alapján is elegendő egy rendkívüli ülés összehívása, amin azonban az összes szabályszerű kezdeményezést tárgyalni kell. 
· A Kormányhivatal észrevételei alapján és a gyakorlati tapasztalatok fényében szükségessé vált az interpelláció régi SzMSz-ben foglalt szabályozásának teljes felülvizsgálata. A Kormányhivatal szakmai segítségnyújtás keretében megfogalmazott levelében azt kifogásolta, hogy az interpellációra adandó választ előbb kell eljuttatni a képviselőknek, mint az interpelláció visszavonására rendelkezésre álló határidő.  E kétségkívül fennálló anomália a 3/2017. (I. 31.) önkormányzati rendelettel végrehajtott módosítás eredményeként állt elő, amivel a Képviselő-testület az alapvetően szóbeli műfajt lényegében írásbelivé változtatta.
A Kormányhivatal észrevételeire és a gyakorlati tapasztalatokra figyelemmel a Javaslat az interpelláció szabályozását akként alakítja át, hogy az előre megírt és mindenki által ismert szövegek felolvasása helyett az interpelláló képviselő és az interpellált tisztségviselő az interpelláció tárgyát képező ügyről a testületi ülésen ismét élő vitát folytasson.
· A régi SzMSz a napirendi pontok tárgyalásának megkezdése előtt protokolláris bejelentés elhangzására ad lehetőséget. A gyakorlatban azonban a protokolláris bejelentés a helyi közéleti viták lefolytatásának eszközévé vált. A Képviselő-testület ülésének alkalmasnak kell lennie azon helyi közéletet foglalkoztató témák megvitatására is, amelyek jellegüknél vagy aktualitásuknál fogva a napirendi javaslatok között előterjesztésként nem szerepelnek. Politikai viták lefolytatásának azonban nem megfelelő kerete az eredetileg ünnepi megnyilvánulások számára kialakított protokolláris bejelentés. Ezért a Javaslat bevezeti a napirend előtti felszólalás intézményét, ami kifejezetten az aktuális, sok esetben vitára okot adó közéleti témák felvetésére szolgál. A Javaslat ettől elkülönítve, az eredeti szándéknak megfelelően az ünnepi megnyilvánulások számára tartja fenn a protokolláris bejelentést, aminek megtételére a Képviselő-testület elnökeként a polgármester jogosult. A XV. kerületben kialakult tradíciónak megfelelően az ülés napirendjeinek tárgyalását megelőzően nemcsak protokolláris bejelentésre, hanem protokolláris eseményekre (megemlékezés, díjátadás stb.) is sor kerülhet.
· A hatékony testületi munka és annak lakosság általi nyomon követhetősége érdekében indokolt, hogy az egyes előterjesztésekkel kapcsolatos álláspontok a napirend érdemi tárgyalása során fókuszáltan jelenjenek meg, ne pedig a napirendi javaslat vitájában vagy ügyrendi hozzászólásokba burkolva. Ezért a Javaslat a napirendi javaslat vitájában történő felszólalást napirend módosítási javaslat megtételéhez köti. Az ügyrendi hozzászólás ugyancsak konkrét ügyrendi javaslat megtételével tehető. Ügyrendi javaslat hiányában a szót meg kell vonni, és az adott napirend tárgyalása során újabb ügyrendi hozzászólás nem engedélyezhető.
· A Javaslat több szempontból is megújítja a sürgősségi javaslat szabályozását. Előírja, hogy a sürgősségi javaslatban ki kell térni azokra az okokra, amik miatt a döntés szükségessége nem volt előre látható és az nem halasztható a munkaterv szerinti soron következő rendes ülésig. A sürgősségi javaslat eljárásrendjéhez igazodnak az előzetes törvényességi ellenőrzés lefolytatásnak határidői. A szabályszerűen benyújtott sürgősségi javaslatot a polgármester köteles a napirendi javaslatban szerepeltetni és a Képviselő-testület elé terjeszteni. A sürgősségi javaslatról azonban a Képviselő-testület a napirendi javaslat egészéről történő szavazást megelőzően külön dönt. A napirendre vétel elutasítása esetén a polgármester a sürgősségi javaslatot normál előterjesztésként köteles szerepeltetni a soron következő rendes ülés napirendi javaslatában.
· A régi SzMSz módosító javaslatra, a kiegészítő határozati javaslatra és a kiegészítő határozatra vonatkozó rendelkezései a gyakorlatban sok esetben vetettek fel értelmezési nehézségeket, és váltak viták forrásává. A Javaslat ezért részletesen meghatározza a módosító javaslat, a kiegészítő javaslat és a kiegészítő előterjesztés fogalmát és rendeltetését. Eszerint módosító javaslat az előterjesztett	határozati javaslat szövegének, valamint	a rendelet normaszövegének módosítására terjeszthető elő. A kiegészítő javaslatban az előterjesztés új határozati javaslattal történő kiegészítése kezdeményezhető. A képviselő-testületi döntéshozatal transzparenciáját szolgáló garanciális rendelkezés, hogy a kiegészítő javaslat nem terjeszkedhet túl az előterjesztés tárgyán. A kiegészítő előterjesztést az előterjesztő nyújthat be az ülés összehívását követően beérkezett észrevételekre, benyújtott módosító javaslatok és kiegészítő javaslatok indokaira, valamint az előterjesztésről folytatott bizottsági vitában elhangzott érvekre figyelemmel.
· A Javaslat egyértelműbb rendelkezéseket fogalmaz meg az előterjesztések bizottsági előkészítését illetően. Eszerint a bizottságnak abban kell állást foglalnia, hogy az előterjesztett döntési javaslat támogatását vagy elutasítását javasolja-e a Képviselő-testületnek.
· Az Mötv. 53. § (1) bekezdés k) pontjára figyelemmel a Javaslat részletesen szabályozza a jegyző törvényességi ellenőrzési jogkörének gyakorlását. Az előzetes törvényességi ellenőrzés teljes körű alkalmazásának előírásával a Javaslat a jogszabálysértő döntések megelőzésére és az előterjesztések szakszerű elkészítésének Polgármesteri Hivatal általi támogatására helyezi a hangsúlyt. A Javaslat szerinti törvényességi ellenőrzés funkciója tehát nem az előterjesztések előzetes szűrése, hanem az esetleges jogi problémák feltárásával az előterjesztő segítése a jogi szempontból aggálytalan előterjesztés benyújtásában.
· Az Mötv. 49. § (1) bekezdése előírja, hogy a képviselő köteles bejelenteni, ha a tárgyalt ügy személyesen érinti. A Javaslat meghatározza e bejelentési kötelezettség elmulasztásának jogkövetkezményeit.
· Részletes szabályokat tartalmaz a polgármesteri vétó alkalmazása esetén követendő eljárásra.

Részletes indokolás

az 1-2. §-hoz
Az Mötv. 53. § (1) bekezdés a) pontja szerint a szervezeti és működési szabályzatról szóló rendeletben rendelkezni kell az önkormányzat hivatalos megnevezéséről, székhelyéről. Emellett a Javaslat a régi SzMSzt-t követve tartalmazza azt a fontos, szimbolikus deklarációt, miszerint az Önkormányzat elismeri, és ápolja az elnevezésében megjelenített három városrész saját hagyományait és értékeit.
Az elmúlt évek technológiai fejlődésének eredményeként az internetes honlap immár nem csupán közérdekű információk közzétételének egyik eszköze, hanem az Önkormányzat külvilág és mindenekelőtt saját polgárai előtti megjelenésének egyik legfontosabb formája, aminek aktív kommunikációs felületté kell alakulnia. Jelentőségének megfelelően az Önkormányzat honlapját megjelölő rendelkezés „Az önkormányzat elnevezése, székhelye jelképei” alcímben kapott helyet.

 az 3. §-hoz
A Javaslat a XV. kerület hagyományainak megfelelően állapítja meg a zászlóra és a címerre vonatkozó rendelkezéseket. A hagyományos jelképek használata mellett az Önkormányzat megjelenésének egyik meghatározó eleme a logó, ezért a Javaslat az Önkormányzat által használt logó leírásáról is rendelkezik.

 a 4-6. §-hoz
Az „Általános rendelkezések” fejezetben indokolt rögzíteni az Önkormányzat alapvető szervezeti felépítésére vonatkozó rendelkezéseket. E körben a Javaslat rendelkezik a Képviselő-testület hivatalos megnevezéséről, a vonatkozó törvényi rendelkezések alapján rögzíti annak összetételét és létszámát, továbbá meghatározza, milyen típusú szervei vannak a képviselő-testületnek. A Képviselő-testület szerveire vonatkozó részletes szabályokat a Javaslat önálló fejezetben állapítja meg.
 
 a 7. §-hoz
Budapest kétszintű önkormányzati rendszeréből következően a főváros lakosságának helyi közszolgáltatásokhoz való hozzáférését és azok minőségét Budapest Főváros Önkormányzata és a kerületi önkormányzatok tevékenysége együttesen határozza meg. Az Önkormányzat kapcsolatrendszere szempontjából ezért a Budapest Főváros Önkormányzatával és a többi – különösen a szomszédos - kerületek önkormányzatival való együttműködés a legfontosabb stratégiai kérdés, amit az Önkormányzat kapcsolatrendszerére vonatkozó rendelkezések között indokolt deklarálni.
 
 a 8. §-hoz
A hazai és külföldi helyi önkormányzatokkal való kétoldalú kapcsolattartás szabályait jelenleg is külön rendelet szabályozza [a külföldi és más helyi önkormányzatokkal történő kapcsolattartásról szóló 12/2001. (IV. 28.) önkormányzati rendelet]. Párhuzamos szabályos megteremtése indokolatlan lenne, ezért a Javaslat csupán csak utal a külön rendeletre.

 a 9. §-hoz
A helyi demokratikus közélet megteremtése szempontjából kulcsfontosságú a helyi civil szervezetek és egyházak bevonása a helyi közügyek intézésébe. Ez az Önkormányzat működése szempontjából olyan alapvető vezérfonal, aminek megjelenítése a szervezeti és működési szabályzatban is indokolt. Ugyancsak elkötelezett az Önkormányzat a XV. kerületben élő nemzetiségek kultúrájának támogatása tekintetében. A Javaslat Képviselő-testület működésére vonatkozó rendelkezési biztosítják, hogy a XV. kerületben működő nemzetiségi önkormányzatok élhessenek a törvényben biztosított részvételi jogaikkal.
 
 a 10. §-hoz
A XV. kerületben fontos tradíció a Budapest Főváros XV. Kerület Rákospalota - Pestújhely - Újpalota Gyermek és Ifjúsági Önkormányzatával (GYIÖK) működtetése, amivel az Önkormányzat intézményes kapcsolatot tart fenn, ezzel is kifejezve az ifjúságpolitika kiemelt jelentőségét. Ennek megfelelően a Javaslat „Az Önkormányzat kapcsolatai” alcímben külön szakaszban rendelkezik a GYIÖK-kel fenntartott kapcsolatról.

 a 11. §-hoz
Az Mötv. 51. § (3) bekezdése szerint a szervezeti és működési szabályzatban kell meghatározni azoknak a fórumoknak a rendjét, amelyek a lakosság és településen tevékenykedő egyesületek közvetlen tájékoztatását, a fontosabb döntések előkészítésébe való bevonását szolgálják. A Javaslat 11. §-a e törvényi kötelezettségnek tesz eleget a lakossági fórum összehívására és működésére vonatkozó rendelkezések megállapításával.
 
 a 12. §-hoz
A képviselők jogaira és kötelezettségeire vonatkozó alapvető szabályokat az Mötv. állapítja meg, e tekintetben a szervezeti és működési szabályzatban csupán a törvényi rendelkezéseket kiegészítő és részletező rendelkezéseknek van helye. E körben a Javaslat az Mötv. 35. § alapján - a jelenlegi gyakorlatnak megfelelően - a képviselők számára tiszteletdíj és természetbeni juttatás megállapításáról, továbbá kedvezményes irodabérleti lehetőség biztosításáról rendelkezik. Ennek részletes szabályait külön rendeletek határozzák meg [az önkormányzati képviselő, a nem képviselő bizottsági tag és a tanácsnok tiszteletdíjáról és természetbeni juttatásairól szóló 33/2014. (XI. 10.) önkormányzati rendelet, a nem lakás céljára szolgáló helyiségek bérbeadásának a feltételeiről szóló 25/2015. (VI. 1.) önkormányzati rendelet 9. § (1) bekezdés b) pontja és (2) bekezdése]. Az eddigi szabályozást fenntartva a polgármester és az alpolgármester képviselőként tiszteletdíjra [33/2014. (XI. 10.) önkormányzati rendelet 1. § (2) bekezdése], valamint a Polgármesteri Hivatalban biztosított elhelyezésre figyelemmel kedvezményes irodabérletre nem jogosult. A képviselő továbbra is jogosult beszámolójának közzétételére az Önkormányzat által fenntartott helyi közéleti lapban, valamint az Önkormányzat honlapján.

 a 13. §-hoz
Az általános indokolásban kifejtett okokból főszabályként előírja, hogy a képviselő részére a képviselő-testületi és bizottsági meghívókat, valamint a kapcsolódó dokumentumokat az erre szolgáló informatikai rendszeren keresztül kell rendelkezésre bocsátani. Az informatikai rendszer eléréséhez az Önkormányzat biztosítja a szükséges informatikai eszközöket. Az informatikai rendszerek alkalmazása mellett az információbiztonság és az adatvédelmi szabályok betartása fokozott jelentőséggel bír, ezért a Javaslat az erre vonatkozó képviselői kötelezettséget külön is hangsúlyozza. 

 a 14. §-hoz, a 40. §-hoz és a 42. §-hoz
A képviselők, az önkormányzat tisztségviselői és a lakosság kapcsolatának erősítése érdekében a Javaslat intézményesíti a fogadóórát, és meghatározza annak kereteit. Eszerint fogadóórát a Javaslatban meghatározott gyakorisággal az Önkormányzat honlapján legalább 15 nappal korábban meghirdetett időpontban kell megtartani.

 a 15. §-hoz
Az Mötv. 33. §-a szerint „a képviselő-testület - a szervezeti és működési szabályzatában meghatározottak alapján - legfeljebb tizenkét havi időtartamra csökkentheti, megvonhatja” annak a képviselőnek a tiszteletíját, aki az Mötv-ben meghatározott kötelezettségeit megszegi. A Javaslat - az Önkormányzatnál kialakított gyakorlatot fenntartva - a testületi ülésen való megjelenési és részvételi kötelezettségét [Mötv. 32. § (2) bekezdés i) pont] megszegő képviselővel szemben írja elő a tiszteletdíj-csökkentés alkalmazását.

 a 16. §-hoz
A képviselő jogok gyakorlásának és kötelezettségek teljesítésének segítése érdekében a Javaslat a jegyző feladatává teszi a vonatkozó jogszabályi rendelkezésekről szóló tájékoztatás biztosítását. A jelenlegi gyakorlatot fenntartva a Javaslat előírja a képviselői vagyonnyilatkozatok nyilvánosságra hozatalát az Önkormányzat honlapján.

 a 17. §-hoz
Az Mötv. 38. § (4) bekezdése előírja a képviselő számára a köztartozásmentes adózói adatbázisba történő bejelentkezést. E kötelezettség teljesítésének folyamatos nyomon követésének biztosítása érdekében a jegyző minden harmadik hónap 15. napjáig ellenőrzi, hogy a képviselők szerepelnek-e az adatbázisban. A Javaslat a kialakított gyakorlatnak megfelelően rögzíti a követendő eljárásrendet arra az esetre, ha a képviselő nem szerepel az adatbázisban.

 a 18-25. §-hoz
A fővárosi kerületekben a demokratikus helyi közélet fontos szereplői a politikai pártok, a közéleti tevékenységet felvállaló lokálpatrióta egyesületek és e szervezetek szövetségei. Ezért indokolt, hogy a Képviselő-testületben az ugyanazon politikai szervezethez vagy értékközösséghez tartozó képviselők együttesen, saját név és embléma alatt jeleníthessék meg programjukat, javaslataikat, véleményüket.
A Javaslat a képviselőcsoportok részére a régi SzMSz-ben is szereplő jogokat biztosítja. Eszerint a képviselőcsoport működéséhez a Polgármesteri Hivatal épületében irodahelyiséget kell biztosítani, továbbá a képviselőcsoport hetente egy alkalommal sajtótájékoztatót tarthat a Polgármesteri Hivatal erre a célra kijelölt helyiségében. A Javaslat észszerűsíti a sajtótájékoztató bejelentésére vonatkozó határidőt. Eszerint a sajtótájékoztató pontos időpontját a képviselőcsoport köteles 24 órával korábban a polgármesternek előzetesen bejelenteni.
A képviselőcsoportot megillető többletjogosultságokra figyelemmel a képviselőcsoport tagjainak személyében beállt változást a frakcióvezetőnek be kell jelentenie, és a Javaslat rendelkezik a képviselőcsoport megszűnésének eseteiről is. A képviselőcsoportok működését egyebekben a Javaslat nem szabályozza, az a képviselőcsoport autonómiájának körébe tartozik. 
 
 a 26. §-hoz
Az Mötv. 34. §-a lehetővé teszi, hogy a képviselő-testület meghatározott önkormányzati feladatkörök ellátására tagjai közül tanácsnokokat válasszon. A szervezeti és működési szabályzatban indokolt rögzíteni a tanácsnok megválasztására vonatkozó alapvető szabályokat. A Javaslat tág kereteket biztosít a tanácsnok megválasztására: sem a tanácsnokok által felügyelt feladatkörök, sem a megbízatásuk időtartama tekintetében nem állít fel korlátokat. Azt az igényeknek megfelelően a Képviselő-testület a tanácsnokot megválasztó határozatában állapítja meg. A Javaslat előírja a tanácsnok beszámolási kötelezettségét, aminek módjáról és határidejéről ugyancsak a megválasztásról szóló határozatban kell rendelkezni.
Az Mötv. rendelkezései szerint a tanácsnok nem a képviselő-testület szerve, ezért „A tanácsnok” alcím - az Mötv. szerkezeti felépítését alapul véve – a „II. A képviselő” című fejezet részét képezi. 
 
 a 27. §-hoz
Az általános indokolásban rögzített okokból a Javaslat a bizottságok nevét nem mellékletben, hanem a normaszövegben határozza meg.
 
 a 28. §-hoz
A hatályos rendelkezéseknek és a kialakult gyakorlatnak megfelelően határozza meg a bizottságok létszámára, valamint a bizottsági tagok jogaira és kötelezettségeire vonatkozó szabályokat. 
 
 a 29. §-hoz
Az Mötv. 57. § (1) bekezdésében foglalt rendelkezésnek eleget téve a Javaslat meghatározza a Képviselő-testület bizottságainak feladatkörét.

 a 30. §-hoz, a 36. §-hoz és a 41. §-hoz
Az Mötv. 53. § (1) bekezdés b) pontja szerint a szervezeti és működési szabályzatról szóló rendeletben kell rendelkezni a képviselő-testület átruházott hatásköreinek felsorolásáról. Az átruházott hatáskörök nagy számára figyelemmel e felsorolás szétfeszítené a normaszöveg kereteit, ezért azt a Javaslat melléklete tartalmazza. A Javaslat külön mellékletekben jeleníti meg a magában a szervezeti és működési szabályzatban átruházott, valamint a külön rendeletekben átruházott hatásköröket.

 a 31. §-hoz
A régi SzMSz 12. melléklet I. rész 1.7. pontjában foglalt lehetőséget fenntartva rendelkezik a bizottsági szakértői keretről.

 a 32-33. §-hoz
Az eseti jelleggel jelentkező többletfeladatok ellátásának biztosítására indokolt lehetővé tenni ideiglenes bizottságok létrehozását. A Javaslat az ideiglenes bizottság létrehozásának, működésének és megszűnésének szabályait akként határozza meg, hogy ideiglenes bizottság felállítására valóban csak eseti feladat ellátása érdekében kerüljön sor.

 a 34. §-hoz
Az Mötv. 64. § (2) bekezdésére figyelemmel a Javaslat rendelkezik arról, hogy a polgármester tisztségét főállásban látja el.

 a 35. §-hoz
Az Mötv. 68. § (2) bekezdés lehetőséget ad arra, hogy a szervezeti és működési szabályzatban meghatározott ügyben a polgármester döntést hozzon, ha a képviselő-testület - határozatképtelenség vagy határozathozatal hiánya miatt - két egymást követő alkalommal ugyanazon ügyben nem hozott döntést. A képviselő-testület át nem ruházható hatáskörébe tartozó ügyben az Mötv. e rendelkezése alapján a polgármester nem hozhat döntést. E törvényi felhatalmazással élve a Javaslat azokban az ügyekben jogosítja fel a polgármestert döntéshozatalra, amikor a döntés kötelező önkormányzati feladat végrehajtását szolgálja, és a döntés hiányában a feladat ellátása meghiúsulna, vagy annak ellátásában mulasztás következne be. Önként vállalt feladat esetében akkor van helye polgármesteri döntésnek, ha arra az Önkormányzat tárgyévi költségvetése előirányzatot tartalmaz. 

 a 37. §-hoz
A fővárosi kerületi önkormányzati feladatok mennyisége indokolttá teszi, hogy legalább egy alpolgármester főállásban töltse be tisztségét. Ugyanakkor a Javaslat három főben maximálja a megválasztható alpolgármesterek számát. 

 a 38-39. §-hoz
A gyakorlatban előfordulhat – mint arra a XV. kerületben volt is példa -, hogy a polgármesteri tisztség megszűnése miatt az alpolgármester huzamosabb ideig önállóan látja el a polgármesteri jogköröket. Erre az esetre a Javaslat előírja, hogy a polgármester általános helyettesítésére kijelölt alpolgármester látja el a polgármesteri feladatokat
 A polgármestert teljes jogkörében csak a képviselő-testület tagjai közül választott alpolgármester tudja helyettesíteni, figyelemmel az Mötv. 75. § (2) bekezdésére, miszerint a polgármestert a képviselő-testület elnöki funkciójában csak a képviselő-testület tagjai közül választott alpolgármester helyettesítheti. Ezért a Javaslat akként rendelkezik, hogy a polgármester általános helyettesének a Képviselő-testület tagjai közül választott alpolgármestert bízhat meg.

 a 43. §-hoz
Az Mötv. 22. § (5) bekezdése a fővárosi kerületi önkormányzatok számára lehetővé teszi több aljegyző kinevezését. E lehetőséggel az Önkormányzat eddig sem élt, a kialakított hivatali rend szerint a XV. kerületben egy aljegyző működik. Ezen a gyakorlaton nem indokolt változtatni, ezért a Javaslat egy aljegyző kinevezéséről rendelkezik.

 a 44. §-hoz
A Mötv. 82. § (3) bekezdése előírja, hogy a szervezeti és működési szabályzatban rendelkezni kell a jegyzői feladatok ellátásának módjáról a jegyzői és az aljegyzői tisztség egyidejű betöltetlensége, illetve tartós akadályoztatásuk esetére.

 a 45. §-hoz
Az Mötv. 41. § (2) bekezdése a polgármesteri hivatalt a képviselő-testület szerveként határozza meg. Ennek megfelelően a Javaslat a „III. A Képviselő-testület szervei” fejezetben rendelkezik arról, hogy a Képviselő-testület egységes polgármesteri hivatalt tart fenn. A Javaslat az Mötv. 82. § (2) bekezdésének megfelelően tartalmazza a polgármesteri hivatal hivatalos elnevezését. 

 a 46-47. §-hoz
Az Mötv. 67. § (1) bekezdés d) pontja szerint a polgármester a jegyző javaslatára előterjesztést nyújt be a képviselő-testületnek a hivatal belső szervezeti tagozódásának, létszámának, munkarendjének, valamint ügyfélfogadási rendjének meghatározására. Ennek megfelelően a Javaslat rögzíti e tárgykörök tekintetében a Képviselő-testület döntési kötelezettségét. A Polgármesteri Hivatal létszámát a Képviselő-testület a jegyző által előkészített és a polgármester által benyújtott éves költségvetési rendeletben hagyja jóvá. 

 a 48. §-hoz és az 54. §-hoz
Az elmúlt években a Kormányhivatal a közmeghallgatásokkal összefüggésben számos észrevételt tett az Önkormányzatnak. A megfogalmazott követelményeknek való teljeskörű megfelelés érdekében a Javaslat a Képviselő-testület ülésének eddigi formáinak (rendes ülés, rendkívüli ülés, együttes ülés) fenntartása mellett e körben jeleníti meg a közmeghallgatást is. 

 a 49. §-hoz
A Javaslat a Kúria Köf.5.036/2012/6. számú határozatában foglaltakra figyelemmel meghatározza, hogy milyen feltételekkel ülésezhet a Képviselő-testület a székhelyétől eltérő helyen. 

 az 50. §-hoz
Az alakuló ülés időpontját a Javaslat az Mötv. 43. § (1) bekezdése szerint, valamint a választás jogerős eredményének véglegessé válására figyelemmel határozza meg.

 az 51. §-hoz 
A rendes ülés fogalmát határozza meg. Eszerint rendes ülés a Képviselő-testület féléves munkatervében meghatározott ülés.

 az 52. §-hoz
A Kormányhivatal észrevételeire figyelemmel módosul a rendkívüli ülés összehívására vonatkozó szabályozás. Eszerint a rendkívüli ülés kötelező összehívását eredményező kezdeményezés követelményeként nem írható elő, hogy a kezdeményezők az Mötv. 44. § szerinti indítvány mellett szabályszerű előterjesztést is benyújtsanak. Ugyanakkor előterjesztés hiányában – a Kormányhivatal indítványára összehívott ülés kivételével – a Képviselő-testület határozatot nem hoz. A rendkívüli ülésre vonatkozó szabályok módosításának másik célja, hogy egy naptári napon csak egy képviselő-testületi ülésre kerüljön sor. Ezért a Javaslat lehetővé teszi, hogy az Mötv. 44. § szerinti indítványban megjelölt ügy tárgyalása külön ülés összehívása helyett a 15 napon belül esedékes rendes ülés napirendjére kerüljön. Ezzel akként érvényesíthető az Mötv. 44. § szerinti kezdeményezési jog, hogy a testületi munka tervszerűségének és hatékonyságának követelménye sem szenved csorbát. Több időben egybeeső rendkívüli ülésre vonatkozó kezdeményezés alapján is elegendő egy rendkívüli ülés összehívása, amin azonban az összes szabályszerű kezdeményezést tárgyalni kell.

 az 53. §-hoz
A Javaslat a hatályos szabályozás szerint rendelkezik az együttes ülésről.

 az 55. §-hoz
A helyi közhatalom demokratikus gyakorlásából eredő egyik legalapvetőbb követelmény a Képviselő-testület ülésének nyilvánossága, amit indokolt a szervezeti és működési szabályzatban is hangsúlyosan megjeleníteni.

 az 56. §-hoz
A Nemzeti Adatvédelmi és Információszabadság Hatóság iránymutatásának megfelelően a Javaslat rendelkezik arról, hogy az Mötv. 46. § (2) bekezdés b) pontja szerinti zárt ülés kezdeményezéséről előzetesen nyilatkoztatni kell a döntés érintettjét.

az 57-58. §-hoz
A Javaslat a hatályos szabályozás és a kialakult gyakorlat szerint határozza meg a Képviselő-testület rendes ülésére és az annak alapját képező féléves munkatervre vonatkozó rendelkezéseket.

 az 59. §-hoz
A Képviselő-testület ülésére benyújtható dokumentumként határozza meg az előterjesztést, a tájékoztatót és az interpellációt.
A testületi ülések napirendjével együtt kiküldött írásbeli tájékoztató anyagoknak nagy jelentőségük van a tisztségviselők tevékenységének nyomon követhetősége és számonkérhetősége szempontjából, valamint a rendelkezésre bocsátott információk segítik a képviselői feladatok ellátását. Ugyanakkor e tájékoztató anyagok külön napirendi pontként történő megvitatására eddig nem merült fel igény, és a tapasztalatok szerint ezzel összefüggő kérdés elhangzására sem szokott sor kerülni a régi SzMSz-ben biztosított lehetőség ellenére. Ezért a gyakorlatnak megfelelően a Javaslat akként rendelkezik, hogy a tájékoztatót a Képviselő-testület nem tárgyalja, arról határozatot nem hoz.

 a 60. §-hoz
A Javaslat az ülések összehívásának rendjén alapvetően nem változtat, ugyanakkor a szakszerű előkészítés érdekében a rendes ülés összehívásának legkorábbi időpontját nem naptári napban, hanem munkanapban, míg a rendkívüli ülés esetében nem órában, hanem naptári napban határozza meg.

 a 61. §-hoz
A rendes ülések összehívásának alapjául szolgáló munkatervet mindig az aktuális félévet megelőző utolsó ülésén fogadja el a Képviselő-testület. Hónapokkal később számtalan olyan körülmény adódhat, ami akadálya lehet az ülés munkaterv szerinti időpontban történő megtartásának. Ezért a polgármester számára biztosítani kell annak lehetőségét, hogy indokolt esetben a rendes ülést a munkatervben meghatározottól eltérő, későbbi időpontra is összehívhassa. A felhatalmazás azonban nem lehet parttalan, az elhalasztott ülést belátható időn belül meg kell tartani úgy, hogy a munkaterv szerinti ütemezés ne szenvedjen csorbát. Ezért a Javaslat előírja, hogy az elhalasztott ülést a munkatervben meghatározott időponttól számított 30 napon belüli időpontra kell összehívni, de nem később, mint a munkaterv szerinti soron következő ülés időpontja.

 a 62. §-hoz
Az Mötv. 45. §-a előírja, hogy a szervezeti és működési szabályzatban rendelkezni kell a képviselő-testület összehívásáról, valamint az ülés vezetésének módjáról arra az estre, ha polgármesteri és az alpolgármesteri tisztség egyidejűleg betöltetlen.

 a 63. §-hoz
A gyakorlatban kialakított megoldásoknak megfelelően rendelkezik a testületi ülés meghívójának megküldéséről, illetve közzétételéről.

 a 64. §-hoz
A gyakorlatban kialakult rendnek megfelelően határozza meg a testületi ülés meghívottjainak körét. Az Mötv. 53. § (3) bekezdése akként rendelkezik, hogy a szervezeti és működési szabályzatban kell meghatározni, hogy mely önszerveződő közösségek képviselőit illeti meg tevékenységi körében tanácskozási jog a képviselő-testület és bizottsága ülésein. A Javaslat e szervezetek körét nem felsorolásszerűen, hanem normatív módon határozza meg. Eszerint azon önszerveződő közösségek képviselőit kell tanácskozási joggal meghívni, amelyek az Önkormányzattal kötött együttműködési megállapodásban vállalták valamely közfeladat ellátásában való közreműködést.

 a 65. §-hoz
Az Mötv. 32. § (2) bekezdés a) pontja a képviselők jogai között első helyen nevesíti a rendelet megalkotásának vagy határozat meghozatalának kezdeményezését. Ennek megfelelőn főszabály szerint a polgármester köteles minden szabályszerűen benyújtott előterjesztést a rendes ülés napirendi javaslatában szerepeltetni. Azonban az előterjesztés napirendi javaslatba vételét a polgármester köteles mellőzni, ha az elkésett, vagy nem felel meg a jogszabályokban előírt tartalmi és formai követelményeknek. Garanciális szabály, hogy a mellőzés indokairól az előterjesztőt írásban tájékoztatni kell.

 a 66. §-hoz
Indokolt biztosítani, hogy több időben egybeeső rendkívüli ülésre vonatkozó kezdeményezést is lehessen egy rendkívüli ülésen tárgyalni. Ugyanakkor a rendkívüli ülés napirendje nem bővíthető tetszőlegesen, nem válhat a munkaterv szerinti ütemszerű ülésezés erodálásának eszközévé. Ennek megfelelően a rendkívüli ülés napirendi javaslata csak a polgármester által megtárgyalni javasolt előterjesztéseket, valamint az Mötv. 44. §-ának megfelelő indítványban megjelölt javaslatot tartalmazhatja.

 a 67. §-hoz
Indokolt, hogy az alakuló ülésen a Képviselő-testület az Mötv-ben meghatározott, megalakulással összefüggő kérdésekre fókuszáljon. Ezért a Javaslat előírja, hogy az alakuló ülés napirendi javaslata az Mötv-ben meghatározott kötelező napirendi pontokat és a polgármester által javasolt előterjesztéseket tartalmazhatja. Más helyi önkormányzatokhoz hasonlóan a XV. kerületben is hagyomány, hogy az alakuló ülésen a helyi választási bizottság elnöke tájékoztatást ad a Képviselő-testületnek a választás lebonyolításáról. A tájékoztató megtartására ugyanakkor önkormányzati rendelet nem kötelezheti a helyi választási bizottság elnökét. Ezért a Javaslat a helyi választási bizottság elnökének kötelező felkérésről és a felkérés elfogadása esetén a tájékoztató kötelező napirendi pontként való felvételéről rendelkezik.

 a 68. §-hoz
Garanciális okokból indokolt meghatározni a meghívóban megjelölt napirendi javaslat módosításának eseteit.

 a 69. §-hoz
A szervezeti és működési szabályzatban kell meghatározni a Képviselő-testület ülését vezető személyt arra az estre, ha a polgármester e kötelezettsége teljesítésében akadályozott.

 a 70-73. §-hoz
A Javaslat a Képviselő-testület hatékony működése, valamint a képviselői jogok és kötelezettségek zavartalan gyakorlása érdekében a bevett ülésvezetési és rendfenntartási jogosítványokat biztosítja az ülés vezetője részére. Súlyos rendzavarás esetén a Javaslat lehetővé teszi az ülés megszakítását, és amennyiben a tanácskozás harminc perc elteltével sem folytatható, az ülés berekesztését. A Javaslat részletesen szabályozza a berekesztést követő eljárásrendet.

 a 74-75. §-hoz
A Képviselő-testület ülésének alkalmasnak kell lennie azon helyi közéletet foglalkoztató témák megvitatására is, amelyek jellegüknél vagy aktualitásuknál fogva a napirendi javaslatok között előterjesztésként nem szerepelnek. Ezért a Javaslat bevezeti a napirend előtti felszólalás intézményét, ami kifejezetten az aktuális, sok esetben vitára okot adó közéleti témák felvetésére szolgál. A Javaslat ettől elkülönítve az ünnepi megnyilvánulások számára tartja fenn a protokolláris bejelentést, aminek megtételére a Képviselő-testület elnökeként a polgármester jogosult. A XV. kerületben kialakult tradíciónak megfelelően az ülés napirendjeinek tárgyalását megelőzően nemcsak protokolláris bejelentésre, hanem protokolláris eseményekre (megemlékezés, díjátadás stb.) is sor kerülhet.

 a 76. §-hoz és a 80. §-hoz
A hatékony testületi munka és annak lakosság általi nyomon követhetősége érdekében indokolt, hogy az egyes előterjesztésekkel kapcsolatos álláspontok a napirend érdemi tárgyalása során fókuszáltan jelenjenek meg, ne pedig napirendi javaslat vitájában vagy ügyrendi hozzászólásokba burkolva. Ezért a Javaslat a napirendi javaslat vitájában történő felszólalást az azt érintő napirend módosítási javaslat megtételéhez köti. Az ügyrendi hozzászólást ugyancsak konkrét ügyrendi javaslat megtételéhez kötött. 

 a 77-79. §-hoz
A tisztségviselők tevékenységének testületi ülésén történő számonkérhetősége alapvető demokratikus követelmény, amit a szervezeti és működési szabályzatnak biztosítania kell. Ennek érdekében a Javaslat az interpelláció feltételére ad jogot a képviselőknek. Ugyanakkor a Kormányhivatal észrevételeire és a gyakorlati tapasztalatokra figyelemmel a Javaslat teljesen megújítja az interpelláció szabályozását. Ennek célja, hogy az előre megírt és mindenki által ismert szövegek felolvasása helyett az interpelláció tárgyát képező ügyről a testületi ülésen ismét élő vitát folytasson az interpelláló képviselő és az interpellált tisztségviselő. A Javaslat a rendes ülésbe ágyazott interpellációs blokk intézményesítésével az Mötv. 32. § (2) bekezdés b) pontjában foglalt követelménynek is eleget tesz. Az interpelláció elutasítása esetén a Javaslat a Képviselő-testület döntésétől teszi függővé, hogy vizsgálatot rendel-e el az interpelláció tárgy képező ügyben.

a 81. §-hoz
Annak érdekében, hogy a jegyző eleget tudjon tenni az Mötv-ben foglalt kötelezettségeinek, indokolt biztosítani számára a soron kívüli felszólalás lehetőségét.

a 82. §-hoz
Az ügyrendi hozzászólás célja az ügyrendi javaslat megtétele. Ettől függetlenül kell biztosítani személyes megtámadtatás esetére a reagáláshoz való jogot. 

 a 83. §-hoz
A kialakult gyakorlatnak megfelelően határozza meg a jegyzőkönyvre vonatkozó szabályokat.

 a 84. §-hoz
Garanciális rendelkezés, hogy a jegyzőkönyvet annak aláírását követően haladéktalanul közzé kell tenni az Önkormányzat honlapján, és az a későbbiekben sem távolítható el.

 a 85. §-hoz
A testületi döntéshozatal egyik alapvető fogalma az előterjesztés, ezért indokolt annak pontos definiálása. Garanciális rendelkezés, hogy az ülés ügyrendjével összefüggő kérdések kivételével a Képviselő-testület csak szabályosan benyújtott előterjesztés alapján hozhat döntést.  

 a 86. §-hoz
Az általános indokolásban kifejtettek szerint a Javaslat nem mellékletben, hanem a normaszövegben rendelkezik az előterjesztés tartalmi és formai követelményeiről. A Javaslatban meghatározott követelményrendszer a napi gyakorlat alapján kialakított, beváltnak tekinthető és jelenleg is alkalmazott előterjesztésmintán alapul.

 a 87. §-hoz
A beszámoló elfogadásáról vagy elutasításáról a Képviselő-testület határozatban dönt. Ennek megfelelően a beszámoló előterjesztés formájában kerül a Képviselő-testület elé. A Javaslat megfelelő eljárásrendet biztosít arra az esetre, ha a beszámolásra kötelezett előterjesztés benyújtására nem jogosult. Ebben az esetben a beszámolót a polgármesternek kell benyújtani, aki a beszámolót köteles előterjesztés formájában a Képviselő-testület elé terjeszteni. 

 a 88. §-hoz
Az előterjesztés benyújtására jogosult személyek tekintetében az egyetlen változtatás, hogy a Javaslat e körben nem nevesíti az alpolgármestert. A kialakult gyakorlat szerint a Képviselő-testület ülésére készülő előterjesztések előkészítését az alpolgármester segíti, de azokat a polgármester jegyzi. Ugyanakkor az alpolgármester testületi ülésen a polgármester felkérésre a benyújtott előterjesztés előadójaként eljárhat. Ez a gyakorlat összhangban van az alpolgármester Mötv-ben meghatározott jogállásával. Eszerint ugyanis az alpolgármester önálló feladat- és hatáskört nem gyakorol, feladata a polgármester helyettesítése, munkájának segítése. Ezért a polgármester mellett az alpolgármester önálló pontban nevesítés indokolatlan. 

 a 89. §-hoz
A kialakult gyakorlatnak megfelelően a Polgármesteri Hivatal előterjesztések előkészítésében ellátott feladatait rögzíti.

 a 90-91. §-hoz és 105. §-hoz
Az Mötv. 53. § (1) bekezdés k) pontja szerint a szervezeti és működési szabályzatban kell rendelkezni a jegyző jogszabálysértő döntések, illetve a jogszabálysértő működés jelzésére irányuló kötelezettségéről. E törvényi rendelkezésnek eleget téve a Javaslat a kialakult gyakorlatnak megfelelően szabályozza az előterjesztések jegyző által lefolytatott törvényességi ellenőrzésének menetét. Minden előterjesztőre egyformán vonatkozó kötelezettségként állapítja meg, hogy az előterjesztést legkésőbb az ülés munkatervben megjelölt időpontját megelőző 12. napon be kell mutatni törvényességi ellenőrzésre. A Javaslat 89. § egyértelművé teszi, hogy az előterjesztés szabályszerű benyújtásának forma előfeltétele annak törvényességi ellenőrzésre való bemutatása. Ennek elmulasztása értelemszerűen az előterjesztés mellőzését vonja maga után.
A jegyző az ellenőrzés eredményeként az előterjesztés tervezetét láttamozza, amivel igazolja a törvényességi szempontoknak való megfelelősségét, vagy	a törvényességi észrevételeit írásban közli az előterjesztővel. Az Mötv. 83. § (3) bekezdése egyértelművé teszi, hogy a jegyző csupán jelezheti, ha a képviselő-testület döntése jogszabálysértő, ebből következően a döntés megakadályozására nem rendelkezik hatáskörrel. Ennek megfelelően a törvényességi ellenőrzés eredményeként aggályosnak talált előterjesztés benyújtásának sincs törvényes akadálya. A Javaslat szerinti törvényességi ellenőrzés funkciója tehát nem az előterjesztések előzetes szűrése, hanem az esetleges jogi problémák feltárásával az előterjesztő segítése a jogi szempontból aggálytalan előterjesztés benyújtásában. Ha az előterjesztő a törvényességi észrevételek ellenére változatlan tartalommal nyújtja be az előterjesztést, a jegyző a jogszabálysértő döntés meghozatalának elkerülése érdekében köteles a jogi aggályokról a Képviselő-testületet törvényességi észrevételben tájékoztatni. Amennyiben a Képviselő-testület mégis jogszabálysértő döntést hozna a jegyző 15 napon belül törvényességi észrevételt tehet.

 a 92-94. §-hoz
Az általános indokolásban foglaltak szerint rendelkezik a sürgősségi javaslat benyújtásának és törvényességi ellenőrzésének szabályairól.

 a 95-97. §-hoz
A korábbi tapasztalatok fényében részletesen meghatározza a módosító javaslat és a kiegészítő javaslat fogalmát és funkcióját.

 a 98. §-hoz
A Javaslat változatlan módon szabályozza a módosító javaslat és a kiegészítő javaslat benyújtásának határidejét.

 a 99. §-hoz
Az előterjesztés tárgyalásának és a döntéshozatali folyamat gördülékenysége érdekében az előterjesztő által befogadott módosító javaslatok és kiegészítő javaslatok az előterjesztés részeivé válnak.

 a 100. §-hoz
Az általános indokolásban kifejtettek szerint határozza meg a kiegészítő előterjesztésre vonatkozó szabályokat. A Javaslat megfelelő eljárásrend biztosításával előírja a kiegészítő előterjesztés törvényességi ellenőrzését is. A Javaslat a testületi döntéshozatal transzparenciájának garantálása érdekében a kiegészítő előterjesztés esetében is rögzíti azt a szabályt, miszerint az nem terjeszkedhet túl az eredeti előterjesztés tárgyán.

 a 101-102. §-hoz
A Javaslat a feladatkörrel rendelkező bizottság számára kötelezettségként írja elő a Képviselő-testületnek benyújtott előterjesztés megtárgyalását és döntésre való előkészítését. A Javaslat egyértelműbb rendelkezéseket fogalmaz meg az előterjesztések bizottsági előkészítését illetően. Eszerint a bizottságnak abban kell állást foglalnia, hogy az előterjesztett döntési javaslat támogatását vagy elutasítását javasolja-e a Képviselő-testületnek.

 a 103-104. §-hoz
A régi SzMSz-ben foglalt szabályozás és a kialakult gyakorlat alapul vételével határozza meg az előterjesztés tárgyalásának rendjét.

 a 106-111. §-hoz
A régi SzMSz-ben foglalt szabályozás és a kialakult gyakorlat alapul vételével határozza meg az előterjesztett döntési javaslatokról történő szavazás rendjét. A minősített többséget igénylő tárgyköröket az általános indokolásban kifejtett okokból nem mellékletben, hanem a normaszövegben sorolja fel a Javaslat a korábbi szabályozással azonos tartalommal.

 a 112. §-hoz
Az Mötv. 49. § (2) bekezdése szerint a szervezeti és működési szabályzatban kell rendelkezni a személyes érintettségre vonatkozó bejelentési kötelezettség elmulasztásának jogkövetkezményeiről. Az Mötv. 33. § alapján a törvényi kötelezettségét megszegő képviselővel szemben szankcióként a tiszteletdíj és a természetbeni juttatás csökkentése, illetve megvonása alkalmazható. A Javaslat e törvényi rendelkezésekre figyelemmel rendelkezik a bejelentési kötelezettség megszegésének következményeiről.

 a 113. §-hoz
Jelentőségénél fogva, valamint a követendő, világos eljárásrend meghatározása érdekében indokolt a polgármesteri vétó intézményét külön alcímben szabályozni.

 a 114. §-hoz
A nem normatív határozattal szemben követelményként írja elő a végrehajtás felelősének és határidejének megjelölését.

 a 115. §-hoz
Az Mötv. 51. § (2) bekezdése szerint a szervezeti és működési szabályzatban kell meghatározni az önkormányzati rendelet kihirdetésének módját. A kihirdetés eddig bevett módján a Javaslat nem változtat.

 a 116. §-hoz
Az Önkormányzat működésének átláthatósága érdekében alapvető követelmény a testületi határozatok kereshető formában történő közzététele a honlapon. A kialakult gyakorlatnak megfelelően a Javaslat akként rendelkezik, hogy az önkormányzati rendeleteket a nemzeti jogszabálytárra irányuló internetes hivatkozás feltüntetésével kell az Önkormányzat honlapján elérhetővé tenni.

 a 117. §-hoz
A kialakult gyakorlatnak megfelelően rendelkezik a határozatok végrehajtásáról szóló tájékoztatásról. 

 a 118-121. §-hoz
A bizottságok, mint testületi szervek működésére megfelelően alkalmazhatóak a Képviselő-testület működésével összefüggésben megfogalmazott szabályok. Így a bizottságok működéséről szóló alcím csak a szükséges eltérő szabályokat állapítja meg. Ugyanakkor lehetőséget kell adni a bizottságoknak is arra, hogy a szervezeti és működési szabályzat keretei között ügyrendjüket maguk állapíthassák meg.

 a 122-123. §-hoz
A hatályba léptetés időpontját a Javaslat 2020. … napjában állapítja meg. A Javaslat átmeneti rendelkezést tartalmaz az előkészítés alatt álló testületi ülésekre alkalmazandó szabályok egyértelmű meghatározása érdekében.

 a 124. §-hoz
Az Mötv. 41. § (2) bekezdése a képviselő-testület szerveként nevesíti a társulást is. Jelenleg az Önkormányzat egyetlen társulásban, a Rákosmenti Mezei Őrszolgálatot Fenntartó Társulásban tag. Azonban a Képviselő-testület a …/2020. (…) számú határozatával akként döntött, hogy az Önkormányzat 2021. január 1. napjától kilép a társulásból. Erre figyelemmel a Javaslat az átmeneti rendelkezések között jeleníti meg, hogy 2020. december 31. napjáig a Képviselő-testület szerveként működik a Rákosmenti Mezei Őrszolgálatot Fenntartó Társulás.

 a 125. §-hoz
A Javaslat hatályba léptetésével egyidejűleg rendelkezni kell a régi SzMSz hatályon kívül helyezéséről. 

